GUNKUL บวกกว่า 4% รับข่าวจ่อ COD โซลาร์ฟาร์มญี่ปุ่น 40 เมกะวัตต์ 1 พ.ย. นี้
GUNKUL บวกกว่า 4% รับข่าวจ่อ COD โซลาร์ฟาร์มญี่ปุ่น 40 เมกะวัตต์ 1 พ.ย. นี้ โดย ณ เวลา 11.53 น. อยู่ที่ 2.92 บาท บวก 0.12 บาท หรือ 4.29% สูงสุดที่ 2.94 บาท ต่ำสุดที่ 2.84 บาท ด้วยมูลค่าการซื้อขาย 19.61 ล้านบาท
10 ก.ย. 2561

ผู้สื่อข่าวรายงานว่า ราคาหุ้น บริษัท กันกุลเอ็นจิเนียริ่ง จำกัด (มหาชน) หรือ GUNKUL ล่าสุด ณ เวลา 11.53 น. อยู่ที่ 2.92 บาท บวก 0.12 บาท หรือ 4.29% สูงสุดที่ 2.94 บาท ต่ำสุดที่ 2.84 บาท ด้วยมูลค่าการซื้อขาย 19.61 ล้านบาท

ด้านนายสมบูรณ์ เอื้ออัชฌาสัย กรรมการผู้จัดการ GUNKUL เปิดเผยว่า บริษัทมั่นใจโครงการโรงงานไฟฟ้าพลังแสงอาทิตย์ (โซลาร์ฟาร์ม) ที่เมืองเซ็นได ประเทศญี่ปุ่น ขนาดกำลังการผลิต 40 เมกะวัตต์ (MW) มีกำหนดจ่ายไฟฟ้าเข้าสู่ระบบเชิงพาณิชย์ (COD) ภายในวันที่ 1 พฤศจิกายน 2561 ซึ่งเป็นไปตามแผนที่วางไว้ ส่งผลให้ภายในปี 2561 บริษัทจะมีขนาดกำลังการผลิตไฟฟ้ารวมทั้งสิ้น 350 MW
ด้านโครงการพลังงานแสงอาทิตย์ ขนาดกำลังผลิต 40 MW ที่เมืองอิวาคุนิ ประเทศญี่ปุ่น มีกำหนดจ่ายไฟฟ้าเข้าระบบในเดือนมกราคม 2562 ทั้งนี้บริษัทยืนยันว่าทั้ง 2 โครงการดังกล่าวไม่ได้อยู่ในพื้นที่ได้รับผลกระทบจากภัยพิบัติ
ขณะเดียวกัน บริษัท กันกุล พาวเวอร์ ดีเวลลอปเม้นท์ จำกัด (GPD) ซึงเป็นบริษัทย่อยของ GUNKUL จะเข้าร่วมประมูลงานโครงการวางสายเคเบิลใต้ทะเลที่เกาะสมุย มูลค่า 2,300 ล้านบาท และเกาะเต่า มูลค่า 500 ล้านบาท รวมมูลค่าทั้งสิ้น 2,800 ล้านบาท
ล่าสุด นายกัลกุล ดำรงปิยวุฒิ์ ประธานกรรมการ GUNKUL พร้อมคณะกรรมการบริษัท ถ่ายภาพร่วมกับ คุณเสริมสกุล คล้ายแก้ว ผู้ว่าการการไฟฟ้าส่วนภูมิภาค(กฟภ.) และคณะผู้บริหารกฟภ. ในโอกาสร่วมลงนามในสัญญาให้ บริษัท กันกุล พาวเวอร์ ดีเวลลอปเม้นท์ จำกัด ซึ่งเป็นบริษัทย่อยของ GUNKUL เป็นผู้ดำเนินโครงการพัฒนาระบบไฟฟ้าแบบโครงข่ายไฟฟ้าขนาดเล็กมาก (Micro Grid) ที่ อ.แม่สะเรียง จ.แม่ฮ่องสอน มูลค่างาน 132.9 ล้านบาท ใช้ระยะก่อสร้าง 360 วัน